Il-Papa Franġisku llum wassal il-messaġġ tiegħu tal-Anġelus mill-10 sular tal-Isptar Gemelli f'Ruma, akkumpanjat minn ċorma tfal li bħalu jinsabu l-isptar għall-kura. Huwa tkellem dwar l-esperjenza tiegħu hu u jirkupra mill-intervent mediku u stqarr dwar l-importanza li kura tas-saħħa tajba hija essenzjali u għandha tkun aċċessibbli għal kulħadd. Appella wkoll għal aktar talb u biex dawn il-pazjenti żgħar jingħataw aktar appoġġ. Il-Papa rrifletta fuq l-Evanġelju tal-lum, li fih id-dixxipli ta' Kristu marru jidilku lill-morda biż-żejt u fejquhom. Iż-żejt, il-Papa nnota, jinsab fis-Sagrament tal-Griżma tal-morda li "jagħti mistrieħ lill-moħħ u l-ġisem", iżda huwa wkoll balzmu li jtaffi l-uġigħ tal-mard. Fisser li xi darba f'ħajjitna, aħna wkoll għandna bżonn dan il-mistrieħ, u li nistgħu ntaffu l-uġigħ tal-ħajja ta' ħaddieħor permezz ta' ġesti sempliċi bħal meta nżuru lil xi ħadd marid, inċemplulu, jew noffru l-għajnuna. "Tħallux il-pressjoni ekonomika ttellef dan is-servizz essenzjali" Franġisku enfasizza li servizz bħal dan ma jistax jintilef għax jgħin lil kulħadd u saħaq li l-pressjoni ekonomika m'għandha qatt tfixkel dan is-servizz tant bżonjuż. Huwa kkonkluda billi esprima l-apprezzament u l-kuraġġ tiegħu lit-tobba, lill-ħaddiema tas-saħħa u lill-ħaddiema tal-Isptar Gemelli. Saħaq fuq l-importanza li nitolbu għall-morda, speċjalment dawk li jinsabu fl-aktar sitwazzjonijiet diffiċli. Il-Papa talab biex ħadd ma jitħalla waħdu, u biex kull pazjent jingħata l-wens permezz tal-kura li jirċievi u billi "leħnu jinstema' aktar filwaqt li jżuruh in-nies".